Chancerne er ved at rinde ud for AaB, hvis holdet vil spille Superliga i næste sæson. Med syv point op til nærmeste hold over nedrykningsstregen var opgaven klokkeklar for aalborgenserne: Der skulle tre point med hjem fra Silkeborg i fredagens superligakamp. Og AaB startede også som fyr og flamme. Offensivt pres gjorde Silkeborg IF groggy, og gæsterne fra Aalborg satte sig fuldstændig på spillet i kampens indledning. Og det var da også AaB, der først fik bolden i netmaskerne. Efter et godt indlæg var det AaB norske forsvarsspiller Daniel Granli, der bankede bolden i mål med et hårdt vristspark: AaB var foran efter 22 minutter og kurs mod tre point. Men blot tre minutter senere: Hjørnespark til Silkeborg og 1-1 på et hovedstødsmål af den blot 19-årige Alexander Busch fra Silkeborg. Selv om AaB stadig havde godt fat i spillet efter udligningen, var det Silkeborg der igen kunne juble efter 41 minutter. AaBs 18-årige midtstopper Sebastian Otoa begik en klodset straffespark, og Silkeborgs Tonni Adamsen sendte kuglen sikkert ind bag AaBs tyske målmand. Drama til allersidst Anden halvleg blev mere jævnbyrdig - dog med AaB som det mest offensive og jagtende hold. Og længe så det også ud til, at AaB igen skulle rejse hjem uden point. Men i 89. minutter sendte Marco Ramkilde et skud af sted lige uden for Silkeborgs felt. Bolden blev afrettet og via overliggeren sneg bolden sig lige nøjagtigt ind over stregen. Dermed reddede AaB sig fortjent et point mod Silkeborg. Holdet har dog stadig seks point op til Horsens, som tager imod FC Midtjylland på søndag. 'Nordjyllands hold' har nu seks kampe til at redde sig fra nedrykning, og næste kamp er hjemme mod Lyngby på næste søndag.

Referat:
AaB skulle bruge tre point mod Silkeborg for at æde sig ind på Horsens over nedrykningsstregen.